སིལ་སྙན་དཀྲོལ་བའི་ཕན་ཡོན་ཀྱང་སྟོང་ཉིད་ཀྱི་རང་སྒྲ་ཡིན་པས་བླ་མ་ཡི་དམ་མཁའ་འགྲོ་རྒྱལ་བ་སྲས་དང་བཅས་པའི་ཐུགས་རྒྱུད་མཉེས་ནས་སྒྲུབ་པའི་གཤེན་གྱི་ཆགས་ཉམས་སྐོང་བ་དང༌།ཞལ་ནང་ངམ་ཚུར་ལ་དཀྲོལ་ན་མཆོད་ཡོན་འཁོར་བཅས་སྲུང་བ་དང༌།ཕར་ལ་དཀྲོལ་ན་རྐྱེན་ངན་ཟློག་པ་དང༌།སེམས་ཅན་གྱི་ཉོན་མོངས་ཀྱི་ཟུག་རྔུ་སེལ་ཞིང་རྒྱུ་བསོད་ནམས་ཀྱི་ཚོགས་དང་འབྲས་བུ་ཡེ་ཤེས་ཀྱི་ཚོགས་གཉིས་ཡོངས་སུ་རྫོགས་པའི་དགོས་པ་བསམ་དུ་མེད་པ་ཡོད་པར་གསུངས་ཤིང༌།གཞན་སྡེའིའཇམ་དཔལ་རྩ་རྒྱུདལས་ཀྱང༌།གཤང་གི་རང་སྒྲ་ཟབ་མོ་སྟོང་པ་ཉིད།།ཤེས་རབ་སིལ་སྙན་ཡང་དག་སྦྱོར་བའི་སྒྲ།།ཞེས་དང༌།རོལ་མོའི་རྣམ་བཤད་སྔགས་འཆང་རྒྱན་གྱི་མེ་ཏོགལས།དེང་སང་རྒྱ་ཧོར་འཇང་སོགས་ནས་བྱུང་བའི་སྤུས་དག་པའི་གྲས་རོལ་མོ་གཞན་དང་མི་འདྲ་ཞིང༌།འཇམ་ལ་བྱིན་རླབས་དང་ལྡན་པས་དཀྲོལ་ན་རྒྱལ་བ་སྲས་དགྱེས་པ་སྐོང་ཞིང་རྒྱུ་བསོད་ནམས་ཀྱི་ཚོགས་ཆེན་པོ་རྫོགས་པ་དང༌།སེམས་ཅན་ཀྱི་ཉོན་མོངས་ཀྱི་ཟུག་རྔུ་ཞི་བར་ནུས་ཤིང་དཀྲོལ་ཐབས་ལའང་པད་སྐོར་མ་དང་མེ་ཏོག་སིལ་མ་སོགས་གྲྭ་ས་ཁུངས་མ་རྣམས་ཀྱི་ཕྱག་སྲོལ་ལྟར་བྱེད་པ་ལ་ནི་གནད་དམ་པའོ།།ཞེས་གསུངས་པ་སོགས་ཀྱིས་ཞང་ཞུང་མེས་པོའི་ཐུན་མིན་གྱི་ཕྱག་ཆ་སིལ་སྙན་འདི་ལ་དགེ་མཚན་ཆེན་པོ་ཞིག་ཡོད་པ་རགས་རིམ་ཙམ་རྟོགས་ཐུབ་པའི་སྨོན་འདུན་དང་བཅས་ཕུལ་བ་དགེ།